Birthe Skaarup (DF), 1999-02-26:
Det er temmelig uartigt af hr. Villy Søvndal at komme med en udlægning om, at jeg ikke har læst forslaget.
Selvfølgelig ved jeg også, hvad det drejer sig om.
Selvfølgelig har jeg deltaget i den høring, der var
her sidste år i Folketinget, og det ved hr. Villy Søvndal udmærket godt. Det er altså sådan, at i Dansk Folkeparti er vi imod gratis ordineret lægelig udlevering af heroin.
Og så kan hr. Villy Søvndal lide det eller lade være, men sådan er det altså.
Og når jeg siger, at tvangsafvænningsmetoden skal bruges noget mere, så mener jeg det naturligvis.
Selvfølgelig skal den bruges.
Hvorfor har vi lavet en lovgivning her i Folketinget, som så ikke bliver brugt ude i amterne?
Det vil jeg godt spørge hr. Villy Søvndal om.
Selvfølgelig skal den bruges i amterne.
Der skal ikke herske nogen tvivl om, at Dansk Folkeparti er imod beslutningsforslaget fra SF om at give hårdt belastede narkomaner lægelig ordineret heroin.
Vi ser det som et symptom på manglende evne til at afvænne narkomaner og bestemt ikke som en forfejlet narkopolitik, som nogle hævder.
Vi mener som sagt ikke, at løsningen er at give ordineret heroin.
Ydermere mener vi også, at det er at gøre narkomanerne en bjørnetjeneste at lave sådan en handling, ikke alene menneskeligt, men sandelig også samfundsmæssigt, ved at vi lukker øjnene for et problem.
Vi må tage fat om nældens rod og ikke legalisere og acceptere, fordi vi får at vide, at heroinforsøg kan løse kriminalitet i forbindelse med stofindtaget.
Da metadonen blev introduceret her i Danmark i 1960'erne, var det med henblik på at hjælpe de hårdest belastede stofmisbrugere, og vi må nu konstatere, at det i dag er den mest benyttede behandlingsform.
Foretager vi nu det samme med udlevering af heroin som et led i en behandling, er vi overbeviste om i Dansk Folkeparti, at den vil lide samme skæbne som ved udlevering af metadon, nemlig at udviklingen vil vise, at der sker en udvidelse med en langt, langt større del af stofmisbrugerne, end hensigten faktisk ville være.
Vi mener, at målet skal være afvænning til stoffrihed, og vi kan udmærket forestille os, hvilke personlige omkostninger det vil give for forældre og familie til narkomaner, såfremt vi blot giver efter, som dette forslag fra SF lægger op til.
Vi vil i Dansk Folkeparti ikke være med til at give los på det her område, og jeg vil spørge SF om, hvor afgrænsningen skal være.
Vi har hørt adskillige røster, som advarede imod det,
Det er også vigtigt at benytte de tilbud, som har vist sig at være opsigtsvækkende i den forstand, at man har nået så gode resultater af afvænning og også af tidligere belastede narkomaner, vil jeg sige.
Men der er så et problem, og det er, som andre har været inde på, at det skal være nemmere, og det skal være hurtigere at komme i behandling.
Jeg har før slået på kontraktafvænningen.
Jeg vil stadig væk holde på, at den bliver brugt for lidt.
Jeg undersøgte det sidste år, og det var faktisk kun to amter, der brugte den, og det var faktisk i forbindelse med gravide.
Men som sagt, så synes vi, det er vigtigt, at der ikke foregår nogen gratis udlevering af heroin efter hollandsk mønster.
Det vil efter Dansk Folkepartis mening være et forkert signal at sende, det vil blive en smeltedigel for alskens narkomaner, der ligesom, synes vi, ved Christianias etablering blev tiltrukket af den danske rus.
Og det må aldrig ske.